Savon Ammattiopistossa Kuopiossa tapahtui tiistaina iltapäivällä väkivaltainen hyökkäys, jossa kuoli yksi nainen ja kymmenen loukkaantui. Epäilty tekijä on yksi loukkaantuneista ja poliisi otti hänet kiinni. Epäilty on vuonna 1994 syntynyt koulun oppilas, jolla oli mukanaan ”sapelityyppinen” ase sekä ampuma-ase.

Hätäkeskus sai ilmoituksen epäillystä puukotuksesta kauppakeskus Hermanissa kello 12.29. Epäilty otettiin kiinni kahdeksan minuuttia myöhemmin, kello 12.37.

Savon Ammattiopiston tilat sijaitsevat kauppakeskuksen yhteydessä. Kauppakeskuksessa oli hyökkäyksen aikana myös sytytetty tahallaan tulipalo toisessa kerroksessa. Se saatiin kuitenkin nopeasti sammutettua.

Loukkaantuneita on kymmenen, joista vakavasti loukkaantuneita on kaksi. Viranomaiset kertoivat iltapäivällä tiedotustilaisuudessa, että vakavasti loukkaantuneiden tilanne on vakaa. Poliisin mukaan toinen vakavasti loukkaantuneista on epäilty tekijä. Poliisi käytti tilanteessa ampuma-asetta. Myös yksi poliisi loukkaantui lievästi. Loukkaantuneet ovat koulun oppilaita ja henkilökuntaa, ja heistä kaksi oli kotiutettu tiistaina alkuillasta.

Teon motiivia ei tiedetä. Poliisi ei ole vahvistanut julkisuudessa liikkuneita tietoja, joiden mukaan kuollut nainen olisi koulun oppilas ja iskun pääkohde. Poliisi ei myöskään vahvistanut kuolleen naisen ikää.

Kuopion yliopistollisen sairaala antoi suuronnettomuushälytyksen, joka purettiin myöhemmin. Sairaalan johtajaylilääkäri Antti Hedman kertoi Ylelle, että loukkaantuneet ovat 15–50-vuotiaita ja pääosin naisia.

Poliisin mukaan epäilty on vuonna 1994 mies, syntyperäinen Suomen kansalainen ja koulun oppilas. Häntä epäillään murhasta ja useista muista väkivaltarikoksista sekä niiden yrityksistä. Rikosnimikkeet tarkentuvat tutkinnan edetessä.

Epäilty käytti ”sapelityyppistä” teräasetta ja oli varustautunut myös ampuma-aseella. Poliisilla oli iltapäivällä mittava operaatio Särkiniemessä epäillyn asunnossa. Poliisi takavarikoi sieltä ainakin atk-laitteita. Asunnosta löytyi poliisin mukaan polttopullovarustusta.

Tapauksen tutkinta on siirtynyt keskusrikospoliisille, ja poliisi on kertonut tiedottavansa tapauksesta seuraavan kerran keskiviikkona. Viranomaiset pitivät Kuopion tapahtumista tiistaina iltapäivällä tiedotustilaisuuden, jossa kerrottiin ensitietoja tapahtumien kulusta, uhreista sekä epäillystä tekijästä. Voit lukea tiedotustilaisuudesta jutun lopussa olevasta seurannasta.

Tiedätkö jotakin tapahtumista? Lähetä meille uutisvinkki tilanteesta osoitteeseen uutiset@iltasanomat.fi tai WhatsAppissa numeroon 0406609019.